**СТРОИТЕЛЕН РАБОТНИК ЗАГИВА ПРИ ПАДАНЕ ОТ ВИСОЧИНА**

**I. Обстоятелства:**

Инцидентът е станал около 20.30 часа, на виадукта на 65-ия км от автомагистрала, при монтаж на ограничителни метални платна с размери 0.80 м/0.45 м, служещи за кофраж за изливане на предпазен борд, върху който ще се монтира предпазна еластична ограда /мантинела/. Платната, чрез точкови заварки, се фиксират по външния контур на виадукта, след което се заваряват с непрекъснат шев. Платната са подавани към мястото на монтажа механично – посредством конзола със светла височина около 4.0 метра. Единият край на устройството за подаване на платната се намира върху каросерията на специализиран автомобил, а движението на конзолата се осъществява чрез хидравлична система с пулт за управление. На края на конзолата има монтирана макара (и въжета), посредством които платната се поемат, придвижват и позиционират в мястото на монтаж (контура на виадукта). След позиционирането им те се прикрепват със „стяга” (предварително приготвени устройства от арматурно желязо) към контура, „точковат” се към арматура от бетоновата плоча на виадукта и в последствие се дозаваряват.

При извършване на такава заваръчна операция единият работник придържа платното, а другият заварява по външния контур на виадукта. Внезапно работникът, който заварява, пада от 63 м височина. При извършването на строително-монтажните работи не са били използвани колани за работа на височина и осигурителни въжета.

Въпреки, че работата е извършвана през тъмната част на денонощието, строителната площадка, в т.ч. и зоната за работа на пострадалия, са били добре осветени.

**II. Причини за злополуката, нарушени нормативните актове и лица, допуснали нарушения:**

1. При извършената на строителния обект проверка се установи, че пострадалият е работил в близост до външния контур на виадукта без да използва предпазен колан, захванат към устойчива и здрава конструкция, което е нарушение на чл. 60, ал. 2 от Наредба № 2 /ДВ 37/04 г./.

2. При извършената на строителния обект проверка, на следващия ден след инцидента, се установи, че трима работници, в нарушение на чл. 60, ал. 2 от Наредба № 2 /ДВ 37/04 г./ отново извършват строително-монтажни работи, в близост до контура на виадукта, без да използват предпазни колани.

3. При проверката на строителния обект се установи, че на обекта се експлоатират няколко бензинови електроагрегати без да са заземени корпусите им, което е нарушение на чл. 197 и чл. 200, ал.1, т. 3 от Наредба № 7 /ДВ 88/99 г./.

4. Техническият ръководител на строителния обект не е провел и документирал ежедневен инструктаж по безопасност и здраве при работа на работниците от обекта, което обстоятелство е установено от книга за ежедневен инструктаж. С това е нарушил чл. 26, т. 4 от Наредба № 2 /ДВ 37/04 г./, във връзка с чл. 15, ал. 1 от Наредба № РД-07-2/2009 г. и т. І.2.20. от представеното копие на длъжностната характеристика за технически ръководител.

5. Техническият ръководител на строителния обект не е отстранил от работа пострадалия, който, без да използва предпазен колан, захванат към устойчива и здрава конструкция, е извършвал заваръчни работи в близост до външния контур на виадукта, с което е нарушена разпоредбата на чл. 24, ал.2 от Наредба № 2 /ДВ 37/04 г./, във връзка с чл. 60, ал. 2 от същата Наредба, както и чл. 126, т. 6 от КТ.

При проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на техническия ръководител за установените в т.4 и т.5 нарушения.